Γιλβέρτος ντε Κλερ, 5ος κόμης του Γκλόστερ

Ο Γιλβέρτος ντε Κλερ, 4ος κόμης τού Χέρτφορντ, 5ος κόμης τού Γκλόστερ, 1ος κύριος τού Γκλάμοργκαν, 7ος κύριος τού Κλερ, αγγλ.: Gilbert de Clare, 4th Earl of Hertford, 5th Earl of Gloucester, 1st Lord of Glamorgan, 7th Lord of Clare (1180 – 25 Οκτωβρίου 1230) ήταν γιος τού Ριχάρδου ντε Κλερ 3ου κόμη τού Χέρτφορντ (π. 1153–1217), από τον οποίο κληρονόμησε τις ιδιοκτησίες Κλερ. Κληρονόμησε επίσης από τη μητέρα του, Αμίς ΦιτςΓουίλιαμ, τα κτήματα τού Γκλόστερ και την κυριότητα τού Σαιντ Ιλαρύ, και από τη Ροέζ, μία πρόγονο, το τμήμα των κτημάτων των Γκιφάρντ. Τον Ιούνιο τού 1202 τού εμπιστεύτηκαν τα εδάφη τού Αρφλέρ και τού Μοντιβιλιέ στη Νορμανδία. 

 Ο βίος του 
Το 1215 ο Γιλβέρτος και ο πατέρας του ήταν δύο από τούς βαρόνους, που έγιναν εγγυητές τής Μάγκνα Κάρτα και υπερασπίστηκαν τον Λουδοβίκο (Η΄) δελφίνο τής Γαλλίας στον Α΄ Πόλεμο των Βαρόνων, πολεμώντας στο Λίνκολν υπό τη σημαία των βαρόνων. Πιάστηκε αιχμάλωτος το 1217 από τον Γουλιέλμο Μάρσαλ, τού οποίου την κόρη Ισαβέλλα νυμφεύτηκε αργότερα στις 9 Οκτωβρίου, στα 17α γενέθλιά της.

Το 1223 συνόδευσε τον κουνιάδο του, κόμη Μάρσαλ, σε μία εκστρατεία στην Ουαλία. Το 1225 ήταν παρών στην επικύρωση τής Μάγκνα Κάρτα από τον Ερρίκο Γ΄. Το 1228 ηγήθηκε ενός στρατού εναντίον των Ουαλών, αιχμαλωτίζοντας τον Μόργκαν Γκαμ, ο οποίος απελευθερώθηκε τον επόμενο χρόνο.

Στη συνέχεια συμμετείχε σε μία εκστρατεία στη Βρετάνη, αλλά απεβίωσε στον δρόμο τής επιστροφής του στο Πένροουζ, σε αυτό το δουκάτο. Η σορός του μεταφέρθηκε στην πατρίδα του μέσω Πλύμουθ και Κράνμπορν στο Τιούκσμπερυ. Ο θυρεός του ήταν: επί χρυσού πεδίου, τρία ερυθρά σειρίτια (chevrons).

 Οικογένεια 
Ο Γιλβέρτος ντε Κλερ απέκτησε έξι παιδιά με τη σύζυγό του Ισαβέλλα Μάρσαλ, προγιαγιά τού  Ροβέρτου Α΄ ντε Μπρους, βασιλιά τής Σκωτίας:
 Αγνή (γενν. 1218).
 Αμίς (1220–1287), παντρεύτηκε τον Βαλδουίνο ντε Ρέντβερς 6ο κόμη τού Ντέβον.
 Ριχάρδος, 6ος κόμης τού Γκλόστερ (1222–1262).
 Ισαβέλλα (1226–1264), η οποία παντρεύτηκε τον Ροβέρτο ντε Μπρους, 5ο κύριο τού Άναντεϊλ.
 Γουλιέλμος (1228-1258).
 Γιλβέρτος (γενν. 1229).
 Πετρονίλα, από το Ίνστοου, Ντέβον (γενν. π. 1230 - 1320). Ηγουμένη τού αβαείου Κάνονλυ, Ντέβον (1318). Παντρεύτηκε τον Ιωάννη Σαιντ Τζον (απεβ. το 1303), από το Άσλη, Ντέβον, τον νεότερο αδελφό τού Ρογήρου Σαιντ Τζον (απεβ. 1265) από το Στάντον-Σαιντ Τζον και μεγαλύτερο ετεροθαλή αδελφό τού Ιωάννη Ντέσπενσερ. Απέκτησαν τις γαίες των αδελφών του (Στάντον-Σαιντ Τζον, Λάγκχαμ, Σουόλοουφηλντ) μετά την εξέγερσή τους, και οι γαίες τους κατασχέθηκαν μετά τη Μάχη τού Έβσαμ. Αυτός ο Ιωάννης Σαιντ Τζον κατείχε το Ίνστοου, Ντέβον, μέσω τής συζύγου του για την κυριότητα τού Γκλόστερ.

Η χήρα του, Ισαβέλλα, παντρεύτηκε αργότερα τον "βασιλιά των Ρωμαίων" και κόμη τής Κορνουάλης, Ριχάρδο Πλανταγενέτη, από τον Οίκο των Πλανταγενετών.

Πρόγονοι

 Οι θυρεοί 

 Υποσημειώσεις 

 Αναφορές 
 Προγονικές Ρίζες Ορισμένων Αμερικανών Αποίκων που Ήρθαν στην Αμερική Πριν από το 1700 από τον Frederick Lewis Weis, Γραμμές: 54–30, 63–28, 63–29

Κατηγορία:Οίκος ντε Κλερ